दोनों को लगता कि उनकी शादी गलत व्यक्ति से हो गयी है। और हो गयी है तो निर्वाह करना है सो कर रहे हैं लेकिन मुरव्वत कैसी। पत्नी कहती-‘मुझे पता है। जब मेरी नयी-नयी शादी हुई थी दोस्ती के नाम पर लिखने-पढ़ने के नाम पर इस उस लड़की के पीछे-पीछे घूमते थे, जब किसी ने घास न डाली तो हमारा ख़याल आया। कभी जो हमसे प्यार से बात की होती। हर वक्त ये करो, वो करो। यह करना चाहिए, वह करना चाहिए। और बिस्तर पर पति होने का हक़ जताकर सो गये। क्या यही प्यार है। इससे तो अच्छा था मेरी उस दरबान से शादी हो गयी, जिससे तय हुई थी। वह तो आपके दादाजी की बातों में आकर मेरे पिता ने वह शादी तोड़ दी। वह दरबान रहता तो क्या था मेरी भावनाओं की तो कद्र करता। मेरी तो ऐसा आदमी से शादी हुई है जिसने कभी कहा ही नहीं कि मैं सुन्दर हूं। वह तो जब दूसरे कहते हैं तब मुझे बता चलता है। तारीफ़ करने में भी इनका खर्चा हो जाता है।’